La Bibia piemontèisa/Testament Vej/Samuel/2 Samuel 8


2 Samuel

8

Espansion dël regn ëd David 

Quaich temp dòp, David a l’ha tacà ij Filisté, a l’ha sogetaje e a l’ha gavaje ‘l control ëd Metegh Ama. A l’ha butà an derota ‘dcò ij Moabita e a l’ha faje dëstende për tèra. A l’ha mzuraje con la lignòla: la mzura ‘d doe còrde a l’era për buteje a mòrt, e na còrda antrega për lasseje vive. Ij Moabita a son dventà ij sò vassaj e a-j pagavo ‘n tribùt. 

David a l’ha butà ‘n derota Adadeser, fieul ëd Recob, rè ‘d Zoba, ant ël moment che sto-sì’ a vorìa ristabilì sò domini fin-a al fium Eufrate. David a l'ha pijaje mila-setzent combatent an sij chèr e vintmila soldà: a l'ha tajaje ij garet a tute le parije dij cavaj, an salvandne mach sent. J’Aramé ‘d Damasch a son ëvnùit a l’agiùt dël rè Adadeser, rè ‘d Zoba, ma David a l’ha massane vintedoimila. David a l’ha butà ‘d distacament ant ël teritòri dj’Aramé ‘d Damasch. J’Aramé a son dventà ij sò vassaj e a-j pagavo ‘n tribut. Daspërtut ch’a ‘ndasìa David, Nosgnor a lo rendìa vitorios. David a l’é pijasse jë scu d’òr ch’a l’ero dij servitor d’Adadeser e a l’ha portaje a Gerusalem. Da Tebach e da Berotaj, sità d’Adadeser, David a l’é pijasse na gran quantità d’aram.

Quand che Toi, rè d’Amat, a l’é vnùit a savèj che David a l’avìa butà an derota l’armeja antrega d’Adadeser, a l’ha mandà da David sò fieul Ioram për salutelo e felicitesse con chiel për avèj fàit la guèra a Adadeser e pr’avèilo butà an derota, përchè Adadeser a fasìa la guèra a Toi. Ioram a l’ha portà a David un cadò d’oget d’argent, d’òr e ‘d bronz. Rè David a l’ha consacrà tut lolì a Nosgnor; a l’ha giontalo a tut l’òr e l’argent già consacrà ch’a l’avìa pijasse da tute le nassion ch’a l’avìa sogetà an precedensa, comprèis Aram, ij Moabita, j’Amonita, ij Filisté e Amalech. Sto-sì a comprend dcò ‘l botin pijàit da Adadeser, fieul ëd Recob, rè ‘d Zoba.

La fama ‘d David a l’é dventà ‘ncora pì granda quandi, an tornand da l’avèj butà an derota j’Aramé, a l’ha batù j’Edomita, ch’a j’ero disdeut mila, ant la Comba dla Sal. Apress, a l’ha posissionà ‘d distacament për tut ël pais d’Edom, e tuti j’Edomita a son dventà ij sò vassaj. Daspërtut andova che David andasìa, ël Signor a-j dasia la vitòria.

La cort ëd David 

David a l’ha regnà dzora 'd tut Israel. A governava sò pòpol scond ël dirit e la giustissia. Ioab, fieul ëd Zeruia a comandava l'esércit; Ieosafat, fieul d'Achilud, a l'era archivista; Zadoch fieul d'Achitob e Achimelech fieul d'Ebiatar a l'ero sacerdòt; Seraia a l'era secretari, Benaia, fieul ëd Jehoiadà a comandava ij mersenari Cretèis e Peleté. Ij fieuj ëd David a fasìo ‘dcò ij sacerdòt.

Nòte 

Bibia
Testament Vej
Samuel